Asú Égîptɛn, ású ńkunda bítá Farawóŋ Néko, yǎ á ngābə́ á kíníŋ oswé Efrǎta, ḿfág yǎ Karkémish, éyɔŋ Nabukodonosor a ngáyíd wa; lə́ ngábɔban á ḿbū nyinǎ Yōákim, mɔ́n Yosias, ǹkúkúmá yǎ Yúda. 3Komózan biběn ai ébí bínén ai ébí bítɔ̄g mǐ kə́ á bītá. 4Dzamáŋán bikabilí, mína bəbɛ́d bikabilí, bɛ́dán á bikabilí. Tə́bə́gán á mīńsāmbá, ai bikóngó á ńlō, dzə́ŋán məkɔ̌ŋ, bɔ́dán kód bikie dzáán. 5Ású dzé mə̄ ngáyén bɔ̄ bə́ dzə́mə̄ kám, bə́ managa təg ? Zingí dzábán é yídiban yǎ, é ngátúb mīḿbíl, təge bəbə á mvús. Wɔ̌ŋ ó nə mim̀fág mísə, Ǹtondôbə énye a kɔ́bɔ. 6Tɔ é mod ǎ daŋ yə̌m mbádā ḿbīl a sə́ kig dzǎm tūb, tɔ ényɔ́ ā daŋ azombo a sə́ kig dzǎm kode nyémēn ! Ḿfág yā ńnam âkoé, á kíníŋ Efrǎta, bə́ ngásende, bə́ mān ku á sí. 7Zá á ngābə́ bɛ́de anə́ Nîl, məndím móé mə́ fúguzu anə́ mīńkúmudu mí áswé ánēn ? 8Égîptɛn éńdzɔ̄ é bɛ́de anə́ Nîl, məndím móé mə́ fúguzu anə́ mīńkúmudu. A ngábə́ kɔ̄bɔgɔ nâ: "Mayi mǎn yaman á sí. Mayi mǎn ndámǎn bə̄tísɔn ai é bǒd yā étē. 9Mína bikabilí, lúman ǹló, bikálíg bí tíege mim̀bíl. Bə́ bɔɔ bitá bə́ tíege, bǒd yā Núbia[1] ai Put, bə́ bə̄gə́ biběn, bǒd yā Lud, á báyəm woǎ bīlâ. 10Amǒs tē ó nə̄ ású Ńtí Ǹtondôbə Sabaod, amǒs məkunuŋǎ yā ā yi kun émēn á mīńzízíŋ míé. Okəŋ bítá wadí, ó dzyé, wasɔ́g məkǐ mábán. Amú mə̄túnuŋa málā ású Ńtí Ǹtondôbə Sabaod, á ńnam âkoé, óswē Efrǎta. 11Bɛ́də́ á Galaad, ó nɔŋ m̀bɔ́n, ǎ ńdǐb ngɔ̌n yā Égîptɛn ! Wafyáŋan bulǔ mə̄bálá: wǎyǐ kig lɛd! 12Məyɔŋ mə́ wóg yǎ ósāmā wóe, sí e nə ǹdzyéán ai miǹyón míé; amú ḿbɔ bitá á ngātóban ai m̀bɔ bitá, ńdɔ̄ bə́ ngáku á sí, bɔ́ bə́sə bə́bɛ̄.